خلیل الرحمن حقانی

**خلیل الرحمن حقانی** (؟ – 11 دسمبر 2024ء) افغانی پشتون فوجی کمانڈر، رہنما مجاہدین اور نامزد عالمی دہشت گرد تھے۔ وہ 7 ستمبر 2021ء سے بین الاقوامی طور پر غیر تسلیم شدہ طالبان حکومت میں وزیر برائے امور و آباد کاری مہاجرین تھے۔ وہ باغی حقانی نیٹ ورک کے ایک اہم رکن تھے۔

خلیل حقانی دسمبر 2024ء میں ایک خودکش بمباری میں جاں بحق ہو گئے۔ فوری طور پر کسی بھی گروپ نے اس حملے کی ذمہ داری قبول نہیں کی تھی۔

## ابتدائی زندگی اور سرگرمیاں

ریوارڈز فار جسٹس پروگرام میں کہا گیا کہ ممکن ہے کہ حقانی کی پیدائش 1 جنوری 1966ء کو افغانستان کے صوبہ پکتیا میں ہوئی لیکن پیدائش کے سال کا 1958ء اور 1964ء کے درمیان میں بھی امکان موجود ہے۔ ان کا تعلق پشتون النسل قبیلہ زدران سے تھا۔ افغان جنگ کے دوران میں خلیل حقانی طالبان کے لیے بین الاقوامی فنڈ ریزنگ میں مصروف رہے اور وہ افغانستان میں طالبان کی کارروائیوں کی حمایت کرتے تھے۔ سنہ 2002ء میں انھوں نے صوبہ پکتیا میں القاعدہ کو کمک پہنچانے کے لیے اپنی نگرانی میں افراد کو تعینات کیا۔ سنہ 2009ء میں انھوں نے حقانی نیٹ ورک اور طالبان کے ہاتھوں پکڑے گئے دشمن قیدیوں کی قید و بند میں اعانت کی۔ سنہ 2010ء میں انھوں نے افغانستان کے صوبہ لوگر میں طالبان کو مالی امداد فراہم کی۔ خلیل حقانی نے اپنے بھتیجے سراج الدین حقانی کی طرف سے جاری کردہ احکامات پر عمل کیا، سراج الدین حقانی نیٹ ورک کے لیڈر تھے اور جنھیں مارچ 2008ء میں ایگزیکٹو آرڈر 13224 کے تحت دہشت گرد قرار دیا گیا تھا۔

9 فروری 2011ء کو ریاستہائے متحدہ کے محکمہ خزانہ نے ایگزیکٹو آرڈر 13224 کے تحت خلیل حقانی کو بین الاقوامی دہشت گردوں کی فہرست میں شامل کیا اور امریکا کی جانب سے ان کے بارے میں معلومات دینے پر 50 ملین امریکی ڈالر کا انعام مقرر کیا۔ انھیں *[[حاجی]]* کے لقب کے ساتھ بھی لکھا گیا اور خیال کیا جاتا تھا کہ وہ پاکستان میں پشاور، میران شاہ، شمالی وزیرستان ایجنسی اور افغانستان کے صوبہ پکتیا میں رہائش پزیر ہیں؛ اور ان کی تاریخ پیدائش سنہ 1958ء اور سنہ 1966ء کے بیچ میں مختلف بتائی گئی۔

9 فروری 2011ء کو اقوام متحدہ نے قرارداد 1904 (2009) کے پیراگراف 2 کے مطابق خلیل حقانی کو القاعدہ، اسامہ بن لادن یا طالبان کے ساتھ "طالبان کی طرف سے یا ان کی حمایت میں" یا "دوسری صورت میں ان کی کارروائیوں یا سرگرمیوں کی حمایت میں" ان کے ساتھ مل کر فنڈنگ، منصوبہ بندی، سہولت کاری، کارروائیوں کی تیاری میں یا کارروائیوں میں حصہ لینے" کے سبب سنہ 1988ء کی پابندیوں کی فہرست (TAi.150) میں شامل کیا گیا۔

حقانی نیٹ ورک کی بنیاد خلیل حقانی کے بھائی جلال الدین حقانی نے رکھی تھی۔ 1990 کی دہائی کے وسط میں انھوں نے مُلا عمر کی طالبان حکومت میں شمولیت اختیار کی۔ اقوام متحدہ کے یہاں یہ طے پایا کہ خلیل حقانی طالبان اور حقانی نیٹ ورک کی جانب سے فنڈ ریزنگ کی سرگرمیوں میں مصروف رہے اور مالی معاونین کے حصول کے لیے بین الاقوامی سفر کیے۔ ستمبر 2009ء تک خلیل حقانی نے خلیج فارس کی عرب ریاستوں سے اور جنوبی ایشیا اور مشرقی ایشیا کے ذرائع سے مالی مدد حاصل کی۔ اس کے علاوہ انھوں نے القاعدہ کے واسطے کام کیا اور ان کی فوجی کارروائیوں سے وابستہ تھے جس میں صوبہ پکتیا میں القاعدہ کے عناصر کے لیے کُمک کی تعیناتی بھی شامل تھی۔

## حکومتی عہدے
اگست 2021ء میں کابل کی فتح کے بعد خلیل حقانی کو اقتدار کی منتقلی کے دوران میں کابل کی سلامتی کا انچارج (نگراں) بنایا گیا۔

7 ستمبر 2021ء کو خلیل حقانی کو بین الاقوامی سطح پر غیر تسلیم شدہ طالبان حکومت میں اسلامی امارات افغانستان کا وزیر برائے پناہ گزین مقرر کیا گیا۔

## انتقال
11 دسمبر 2024ء کو ایک خودکش بمباری میں خلیل حقانی اور پانچ دیگر افراد کابل میں ان کی وزارت کے دفتر میں جاں بحق ہو گئے۔ *اخبار [[دی واشنگٹن پوسٹ|واشنگٹن پوسٹ]]* نے انھیں سنہ 2021ء میں افغانستان پر فوجی قبضہ کے بعد طالبان قیادت میں فوت ہونے والی سب سے اہم شخصیت قرار دیا۔

بعد میں داعش خراسان نے اس حملے کی ذمہ داری قبول کرلی۔ داعش کی "خبر رساں ایجنسی" اعماق کی طرف سے جاری کردہ ایک رپورٹ کے مطابق ایک داعشی عسکریت پسند وزیر کے دفتر کے باہر انتظار کر رہا تھا اور اس نے باہر نکلتے ہی دھماکا خیز مواد پھاڑ دیا۔
## حوالہ جات

زمرہ:افغان اسلام پسند
زمرہ:افغان سنی مسلم
زمرہ:مقتول افغان سیاست دان
زمرہ:وفیات بوجہ خودکش بمبار
زمرہ:حکومت ریاستہائے متحدہ کی جانب سے دہشت گرد قرار دی جانے والی شخصیات
زمرہ:پشتون شخصیات
زمرہ:حکومت طالبان (افغانستان) کے وزرا
زمرہ:طالبان رہنما
زمرہ:1446ھ کی وفیات
زمرہ:اراکین طالبان
زمرہ:افغان سیاست دان
زمرہ:سیاسی مقتول شخصیات